Hämeen poliisin mukaan ulosajot ovat tapahtuneet välillä Tuuliharja–Renkomäki.

Ilmatieteen laitos antoi lauantaina varoituksen erittäin huonosta ajokelistä Kymenlaakson, Etelä-Savon ja Etelä-Karjalan maakuntiin voimakkaan lumisateen takia.

Vaarallisesta ajokelistä varoitettiin myös Päijät-Hämettä ja Hämeen poliisin twiitin perusteella varoitus ei ole ollut aiheeton. Lahden lähistöllä on poliisin mukaan tapahtunut useita ulosajoja ja osa Nelostiestä on suljettu.

– Valtatiellä neljä lumi pöllyää, useita ulosajoja välillä Tuuliharja–Renkomäki. Moottoritie suljetaan Luhtikylän kohdalta pohjoisen suuntaan, poliisi tiedotti Twitterissä noin kello 22.30.

Twiitin mukaan poliisi ja pelastuslaitos ohjaavat liikennettä tapahtumapaikalla Lahden ja Orimattilan välillä.

Ilmatieteen laitoksen päivystävä meteorologi Oskari Rockas kehotti varovaisuuteen liikenteessä vielä aamullakin.

– Kun liikennettä ei ole yöllä kovin paljon, lumi pääsee aika hyvin kinostumaan ja pöllyämään teillä. Varovainen pitää olla liikenteessä vielä aamullakin, Rockas sanoi lauantaina alkuillasta.